## Pravilnik o ocjenjivanju sukladnosti, ispravama o sukladnosti i označavanju građevnih proizvoda

### NN 103/2008 (10.9.2008.), Pravilnik o ocjenjivanju sukladnosti, ispravama o sukladnosti i označavanju građevnih proizvoda

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**3136**

Na temelju članaka 32., 39. i 46. Zakona o građevnim proizvodima (»Narodne
novine«, br. 86/08.) ministrica zaštite okoliša, prostornog uređenja i
graditeljstva, donosi

## PRAVILNIK

### O OCJENJIVANJU SUKLADNOSTI, ISPRAVAMA O SUKLADNOSTI I OZNAČAVANJU GRAĐEVNIH PROIZVODA

I. OPĆE ODREDBE

Članak 1.

Ovim se Pravilnikom propisuju uvjeti za davanje, produljenje i oduzimanje
ovlaštenja za provedbu postupka ocjenjivanja sukladnosti i izdavanje potvrde o
sukladnosti, sustavi ocjenjivanja sukladnosti građevnih proizvoda, uvjeti za
izdavanje i sadržaj isprava o sukladnosti, način označavanja građevnih
proizvoda, oblik i sadržaj oznaka sukladnosti te način vođenja i sadržaj
evidencije izdanih isprava o sukladnosti.
Odredbe ovoga Pravilnika koje se odnose na građevni proizvod odnose se i na skup
na određeni način tehnički i/ili funkcionalno povezanih pojedinačnih građevnih
proizvoda sa zajedničkom namjeravanom uporabom, za koju tako povezani
ispunjavaju zahtjeve (u daljnjem tekstu: sklop građevnih proizvoda).

Članak 2.

Pojedini pojmovi uporabljeni u ovom Pravilniku imaju sljedeće značenje:
– *ovlaštena osoba* je osoba koja ima ovlaštenje Ministarstva za provedbu radnji
ocjenjivanja sukladnosti, izdavanje potvrde o tvorničkoj kontroli proizvodnje
i/ili za izdavanje potvrde o sukladnosti građevnog proizvoda,
– *odgovorna osoba* jest zaposlenik ovlaštene osobe koji je imenovan kao osoba
odgovorna za provedbu radnji ispitivanja građevnog proizvoda, radnji nadzora
proizvodnje građevnog proizvoda ili za izdavanje potvrde o sukladnosti,
– *potvrda o tvorničkoj kontroli proizvodnje* je potvrda o sukladnosti tvorničke
kontrole proizvodnje građevnog proizvoda s uvjetima za tvorničku kontrolu
proizvodnje određenom tehničkom specifikacijom za taj proizvod,
– *potvrda o sukladnosti* je potvrda o sukladnosti građevnog proizvoda s tehničkom
specifikacijom,
– *izjava o sukladnosti* je izjava o sukladnosti građevnog proizvoda s tehničkom
specifikacijom,
– *ovlaštenje* je rješenje kojim ministar pravnoj osobi odobrava provedbu radnji
ocjenjivanja sukladnosti, izdavanje potvrde o tvorničkoj kontroli proizvodnje
i/ili za izdavanje potvrde o sukladnosti građevnog proizvoda,
– *područje proizvoda* je područje uporabe građevnih proizvoda koji su srodni po namjeravanoj uporabi i svojstvima određeno posebnim propisom.
Pojmovi: tehnička specifikacija, Ministarstvo, ministar, građevni proizvod,
tvornica, proizvođač, distributer, uvoznik i ovlašteni zastupnik imaju značenje
određeno Zakonom o građevnim proizvodima.

Članak 3.

Pojedini pojmovi uporabljeni u normama na koje upućuje ovaj Pravilnik u smislu
ovoga Pravilnika imaju sljedeće značenje:
– ispitni laboratorij (HRN EN ISO/IEC 17025:2007) jest osoba ovlaštena za
provedbu radnji ispitivanja građevnog proizvoda,
– tijelo koje provodi inspekciju (inspekcijsko tijelo) (HRN EN ISO/IEC
17020:2005) jest osoba ovlaštena za provedbu radnji stalnog nadzora, procjene i
ocjenjivanja tvorničke kontrole proizvodnje,
– tijelo za provođenje certifikacije sustava upravljanja (certifikacijsko
tijelo) (HRN EN ISO/IEC 17021:2007) jest osoba ovlaštena za provođenje radnji
stalnog nadzora, procjene i oc­jenjivanje tvorničke kontrole proizvodnje,
odnosno osoba ovlaštena za provođenje radnji početnog nadzora tvornice i
provođenje radnji početnog nadzora tvorničke kontrole proizvodnje,
– ustanova za potvrđivanje proizvoda (HRN EN 45011:1998) jest osoba ovlaštena za
provedbu radnji početnog nadzora tvornice, radnji početnog nadzora tvorničke
kontrole proizvodnje, radnji stalnog nadzora, procjene i ocjene tvorničke
kontrole proizvodnje odnosno osoba ovlaštena za izdavanje potvrde o tvorničkoj
kontroli proizvodnje i/ili potvrde o sukladnosti.

II. UVJETI ZA OBAVLJANJE POSLOVA

Članak 4.

Osoba ovlaštena za provođenje radnji ocjenjivanja sukladnosti građevnih
proizvoda mora ispunjavati zahtjeve odre­đene sljedećim hrvatskim normama uz
dodatak specifičnih uvjeta za građevne proizvode ili skupinu građevnih proizvoda
i u ovisnosti o radnjama koje je ovlaštena obavljati i to za:
– radnje ispitivanja građevnih proizvoda zahtjeve iz norme HRN EN ISO/IEC
17025:2007,
– radnje stalnog nadzora, procjene i ocjene tvorničke kontrole proizvodnje
zahtjeve iz norme HRN EN ISO/IEC 17020:2005,
– radnje početnog nadzora tvornice i početnog nadzora tvorničke kontrole
proizvodnje zahtjeve iz norme HRN EN ISO/IEC 17021:2007.
Osoba koja ispunjava uvjete za provođenje radnji iz stavka 1. podstavka 2. i 3.
ovoga članka ispunjava i uvjete za izdavanje potvrde o tvorničkoj kontroli
proizvodnje.
Uvjete za provođenje radnji početnog nadzora tvornice i početnog nadzora
tvorničke kontrole proizvodnje, stalnog nadzora, procjene i ocjene tvorničke
kontrole proizvodnje te izdavanje potvrde o tvorničkoj kontroli proizvodnje
ispunjava i osoba koja ispunjava zahtjeve norme HRN EN 45011:1998 uz dodatak
specifičnih uvjeta za građevne proizvode ili skupinu građevnih proizvoda za koje
se ovlaštenje daje.

Članak 5.

Osoba ovlaštena za izdavanja potvrde o sukladnosti mora ispunjavati zahtjeve
određene normom HRN EN 45011:1998 uz dodatak specifičnih uvjeta za građevne
proizvode ili skupinu građevnih proizvoda za koje se ovlaštenje izdaje.
Uz uvjete iz stavka 1. ovoga članka, osoba ovlaštena za izdavanje potvrde o
sukladnosti mora dodatno ispunjavati zahtjeve odre­đene sljedećim normama, uz
dodatak specifičnih uvjeta za građevne proizvode ili skupinu građevnih
proizvoda, i to za:
– radnje ispitivanja građevnih proizvoda - zahtjeve iz norme HRN EN ISO/IEC
17025:2007, i
– radnje stalnog nadzora, procjene i ocjene tvorničke kontrole proizvodnje –
zahtjeve iz norme HRN EN ISO/IEC 17020:2005, ili
– radnje početnog nadzora tvornice i početnog nadzora tvorničke kontrole
proizvodnje - zahtjeve iz norme HRN EN ISO/IEC 17021:2007,
najmanje za jedan građevni proizvod iz područja proizvoda u koju pripadaju
građevni proizvodi ili skupina građevnih proizvoda za koje se izdaje ovlaštenje
za izdavanje potvrde o sukladnosti građevnog proizvoda.

Članak 6.

Osoba ovlaštena za obavljanje poslova izdavanja potvrda o sukladnosti dužna je,
radi osiguranja ravnoteže interesa, osnovati interno tijelo zaduženo za nadzor
nad obavljanjem poslova izdavanja potvrda o sukladnosti (u daljnjem tekstu:
odbor).
U odbor se imenuju predstavnici Ministarstva i drugih tijela državne uprave
ovisno o građevnim proizvodima i/ili skupinama građevnih proizvoda za koje je
ovlaštenje dano, Hrvatske gospodarske komore i/ili interesnih skupina proiz­vo­đa­ča
ovisno o građevnim proizvodima ili skupinama građevnih proizvoda za koje je
ovlaštenje dano i udruga za zaštitu potrošača registriranih po posebnom zakonu.
Tijela državne uprave i interesne skupine proizvođača čiji se predstavnici
imenuju u odbor moraju biti navedeni u općem aktu ovlaštene osobe.

Članak 7.

Ovlaštena osoba dužna je sudjelovati u praćenju razvoja struke u području
proizvoda za koje je ovlaštena, te uspostaviti kontakt s drugim ovlaštenim
osobama i s odgo­varaju­ćim ovlaštenim osobama država članica i kandidata za
članstvo u Europskoj uniji.
Ovlaštena osoba o ispunjavanju dužnosti iz stavka 1. ovoga članka bez posebnog
traženja izvještava Ministarstvo jednom godišnje, a na traženje Ministarstva i
češće.

Članak 8.

Ovlaštena osoba ne smije obavljati poslove proizvodnje, zastupanja, uvoza ili
distribucije građevnih proizvoda i sirovina za proizvod­nju građevnih proizvoda.
Ovlaštena osoba ne smije provoditi radnje ocjenjivanja su­klad­­nosti građevnog
proizvoda, niti izdati potvrdu o tvorničkoj kontroli proizvodnje građevnog
proizvoda ili potvrdu o sukladnosti za građevni proizvod za koji joj je
proizvođač povjerio provođenje radnji u postupku ocjenjivanja sukladnosti
građevnog proizvoda, sukladno članku 16. stavku 2. ovoga Pravilnika.
Stavak 2. ovoga članka ne odnosi se na osobu ovlaštenu za obavljanje radnji
ispitivanja građevnog proizvoda ili skupine građevnih proizvoda koja je
akreditirana prema normi HRN EN ISO/IEC 17025:2007 uz dodatak specifičnih uvjeta
za građevne proiz­vode ili skupinu građevnih proizvoda za koje joj je proizvođač
povjerio obavljanje radnji ispitivanja građevnog proizvoda.
U slučaju iz stavka 3. ovoga članka, zaposlenici ovlaštene osobe koji su
obavljali radnje ispitivanja građevnog proizvoda ili skupine građevnog proizvoda
za proizvođača ne smiju za isti proizvod obavljati druge radnje ocjenjivanja
sukladnosti ili izdavanja potvrde o tvorničkoj kontroli proizvodnje građevnog
proizvoda odnosno potvrde o sukladnosti građevnog proizvoda za koje je pravna
osoba u kojoj su zaposleni ovlaštena.

Članak 9.

Osoba ovlaštena za provedbu radnji ocjenjivanja sukladnosti građevnih proizvoda
imenuje jednog ili više svojih zaposlenika kao odgovornu osobu za provedbu
radnji ispitivanja građevnog proizvoda, odnosno za provedbu radnji nadzora
tvorničke kontrole proizvodnje, te za izdavanje odgovarajućeg dokumenta o
provedbi tih radnji, i to za određeni građevni proizvod, odnosno skupinu
građevnih proizvoda.
Odgovorna osoba mora biti zaposlena na neodređeno vrijeme i s punim radnim
vremenom te mora biti stručnjak za građevni proizvod, odnosno skupinu građevnih
proizvoda za čije je ispitivanje odnosno obavljanje nadzora imenovana.
Stručnjakom za građevni proizvod iz stavka 2. ovoga članka smatra se osoba koja
ima najmanje tri godine radnog staža na poslovima:
1. osmišljavanja i/ili proizvodnje građevnih proizvoda iz područja proizvoda u
koje područje pripada i građevni proizvod za koju se osoba imenuje;
2. ocjenjivanja sukladnosti i/ili izdavanja potvrda o sukladnosti za građevne
proizvode iz područja proizvoda u koje područje pripada i građevni proizvod za
koju se osoba imenuje;
3. projektiranja i/ili građenja građevina u strukovnom području u kojem se za
građenje rabe građevni proizvodi iz područja proizvoda u koje područje pripada i
građevni proizvod za koju se osoba imenuje, te
4. normativnim i/ili stručno-analitičkim poslovima graditeljstva vezanim za
građevne proizvode, od čega najmanje dvije godine radnog staža na jednom od tih
poslova.

Članak 10.

Odgovorna osoba iz članka 9. ovoga Pravilnika osobito odgovara za:
– preuzimanje posla provedbe radnji ispitivanja građevnog proizvoda, odnosno
provedbe radnji nadzora tvorničke kontrole proizvodnje, te izdavanja
odgovarajućeg dokumenta, u pogledu odgovarajuće stručne osposobljenosti osoba
koje sudjeluju u provođenju tih radnji, te odgovarajuće opremljenosti ovlaštene
osobe u pogledu opreme potrebne za obavljanje tih radnji,
– provođenje radnji ispitivanja građevnog proizvoda, odnosno nadzora tvorničke
kontrole proizvodnje u skladu s važećim propisima i pravilima struke,
– osiguranje neovisnosti provođenja radnji ocjenjivanja suk­ladnosti građevnih
proizvoda u odnosu na proizvođača, ovlaštenog zastupnika, uvoznika, odnosno
distributera.
U donošenju odluka u obavljanju poslova iz stavka 1. ovoga članka odgovornoj
osobi mora se statutom ovlaštene osobe osigurati samostalnost i neovisnost od
uprave ovlaštene osobe.
Preuzimanje posla provedbe radnji ispitivanja građevnog proiz­voda, odnosno
radnji nadzora tvorničke kontrole proizvod­nje za koji ovlaštena osoba nije
ovlaštena ili ne ispunjava propisane uvjete i izdavanje dokumenta o tome
protivno važećim propisima ili pravilima struke, predstavlja težu povredu radne
obveze odgovorne osobe.

Članak 11.

Osoba ovlaštena za izdavanja potvrde o sukladnosti imenuje jednog ili više
svojih zaposlenika kao odgovornu osobu za vrednovanje i/ili završno ocjenjivanje
rezultata radnji ocjenjivanja sukladnosti te za izdavanje potvrda o sukladnosti
za određeni građevni proizvod odnosno skupinu građevnih proizvoda.
Odgovorna osoba mora biti zaposlena na neodređeno vrijeme i s punim radnim
vremenom te mora biti stručnjak za građevni proizvod, odnosno skupinu građevnih
proizvoda za čije je ispitivanje odnosno obavljanje nadzora imenovana.
Stručnjakom za građevni proizvod iz stavka 2. ovoga članka smatra se osoba koja
ima najmanje pet godine radnog staža na poslovima:
1. osmišljavanja i/ili proizvodnje građevnih proizvoda iz područja proizvoda u
koje područje pripada i građevni proizvod za koju se osoba imenuje;
2. ocjenjivanja sukladnosti i/ili izdavanja potvrda o sukladnosti za građevne
proizvode iz područja proizvoda u koje područje pripada i građevni proizvod za
koju se osoba imenuje;
3. projektiranja i/ili građenja građevina u strukovnom području u kojem se za
građenje rabe građevni proizvodi iz područja proizvoda u koje područje pripada i
građevni proizvod za koju se osoba imenuje, te
4. normativnim i/ili stručno-analitičkim poslovima graditeljstva vezanim za
građevne proizvode, od čega najmanje tri godine radnog staža na jednom od tih
poslova.

Članak 12.

Odgovorna osoba iz članka 11. ovoga Pravilnika osobito odgovara za:
– preuzimanje i obavljanje poslova izdavanja potvrda o sukladnosti, u pogledu
odgovarajuće stručne osposobljenosti osoba koje sudjeluju u tom postupku, te
odgovarajuće opremljenosti ovlaštene osobe u pogledu opreme potrebne za
obavljanje tog posla,
– provedbu poslova izdavanja potvrda o sukladnosti u skladu s važećim propisima
i pravilima struke,
– osiguranje neovisnosti obavljanja posla izdavanja potvrda o sukladnosti u
odnosu na proizvođača, uvoznika, odnosno distributera.
U donošenju odluka u obavljanju poslova iz stavka 1. ovoga članka odgovornoj
osobi mora se statutom ovlaštene osobe osigurati samostalnost i neovisnost od
uprave ovlaštene osobe.
Preuzimanje posla izdavanja potvrda o sukladnosti za koji ovlaštena osoba nije
ovlaštena ili ne ispunjava propisane uvjete, te provedba postupka izdavanja
potvrda o sukladnosti protivno važećim propisima ili pravilima struke,
predstavlja težu povredu radne obveze odgovorne osobe.

Članak 13.

Zaposlenici ovlaštene osobe koji provode radnje u postupku ocjenjivanja
sukladnosti građevnih proizvoda, odnosno koji obavljaju poslove izdavanja
potvrda o sukladnosti, odgovorni su za radnje koje obavljaju s tim u vezi i to
naročito u pogledu uporabe uređaja i opreme, primjene odgovarajućih tehničkih
znanja, te točnosti, istinitosti i ažurnosti u obavljanju tih poslova.
Postupanje protivno važećim propisima, nepridržavanje pravila struke, te
neprimjenjivanje odgovarajućeg tehničkog znanja u obavljanju poslova, odnosno
pojedinih radnji iz stavka 1. ovoga članka predstavlja težu povredu radne
obveze.

Članak 14.

Odgovorna osoba, zaposlenici ovlaštene osobe koji provode radnje u postupku
ocjenjivanja sukladnosti građevnog proizvoda, zaposlenici ovlaštene osobe koji
obavljaju poslove izdavanja potvrda o sukladnosti, te zaposlenici uprave
ovlaštene osobe, ne smiju obavljati poslove proizvodnje, zastupanja, uvoza ili
distribucije građevnih proizvoda i sirovina za proizvodnju građevnih proizvoda,
niti smiju biti vlasnici gospodarskih subjekata registriranih za obav­ljanje
potonjih poslova.
Svi zaposlenici ovlaštene osobe dužni su saznanja u vezi s građevnim proizvodima
do kojih dođu u obavljanju svojega posla čuvati kao poslovnu tajnu, osim ako
zakonom ili ovim Pravilnikom nije određeno drukčije.

Članak 15.

Teže povrede radne obveze iz članka 10. stavka 3., članka 12. stavka 3. i članka
13. stavka 2. ovoga Pravilnika i druge povrede radne obaveze, s odgovarajućim
stegovnim mjerama moraju biti određene statutom ili drugim općim aktom ovlaštene
osobe.
Ovlaštena osoba dužna je osigurati da gospodarski subjekti i njihovi zaposlenici
koje uključi u provedbu pojedinih radnji ocjenjivanja sukladnosti građevnog
proizvoda ispunjavaju uvjete i poštuju obveze propisane člancima 4., 5., 6., 7.,
8., 9., 10., 11., 12., 13. i 14. ovoga Pravilnika.
Odgovorna osoba odgovara za gospodarske subjekte i njihove zaposlenike koje
uključi u provedbu pojedinih radnji ocjenjivanja sukladnosti građevnog
proizvoda.

Članak 16.

Proizvođač u svrhu obavljanja radnji koje provodi u postupku ocjenjivanja
sukladnosti građevnog proizvoda mora:
– imati posebne ustrojstvene jedinice čiji je djelokrug rada samo obavljanje
propisanih radnji (ispitni laboratorij i/ili stalna tvornička kontrola
proizvodnje),
– imenovati osobu odgovornu za rad ustrojstvene jedinice koja provodi pojedine
radnje u postupku ocjenjivanja sukladnosti građevnog proizvoda, i
– uspostaviti sustav pisanih pravila provođenja pojedinih rad­nji u postupku
ocjenjivanja sukladnosti građevnog proizvoda koji mora biti takav da osigurava
tehničku ispravnost i točnost, objektivnost dobivenih rezultata te usklađenost
sa zahtjevima odgovarajuće norme građevnog proizvoda (predmet i učestalost
ispitivanja, umjeravanje opreme, kontrola proizvodnog procesa i sl.).
Provođenje radnji u postupku ocjenjivanja sukladnosti gra­đev­nog proizvoda
proizvođač može povjeriti drugoj osobi koja ispunjava uvjete iz stavka 1. ovoga
članka.
Osoba iz stavka 2. ovoga članka povjerene poslove obavlja u ime i za račun
proizvođača, a u obavljanju tih poslova prema Ministarstvu i ovlaštenim osobama
ima isti položaj i dužnosti kao i proizvođač.

III. DAVANJE I PRODUŽAVANJE OVLAŠTENJA

Članak 17.

Ovlaštenja za provođenje radnji ocjenjivanja sukladnosti građevnih proizvoda i
ovlaštenje za obavljanje poslova izdavanja potvrda o sukladnosti, daje se
pravnoj osobi koja ispunjava uvjete propisane ovim Pravilnikom, na rok od dvije
godina, a može se produživati na isti rok.
Ovlaštenje se može produžiti ako ovlaštena osoba i nadalje ispunjava uvjete za
davanje ovlaštenja, te ako uredno ispunjava obveze iz članka 7. i članka 15.
stavka 2. ovoga Pravilnika.
Ovlaštenje iz stavka 1. ovoga članka ne daje se za radnje koje u postupku
ocjenjivanja sukladnosti građevnih proizvoda obavlja proizvođač.

Članak 18.

Ovlaštenje daje i produžuje ministar po prethodno pribav­ljenom mišljenju
Povjerenstva za građevne proizvode.
Povjerenstvo iz stavka 1. ovoga članka osniva i njegove članove imenuje
ministar.

Članak 19.

Ovlaštenje za provođenje radnji ocjenjivanja sukladnosti građevnih proizvoda
daje se za provođenje pojedinih radnji u tom postupku za pojedini građevni
proizvod ili skupinu građevnih proizvoda obzirom na tehničku specifikaciju
određenu za taj proizvod ili skupinu građevnih proizvoda, te za priznavanje
stranih dokumenata o radnjama ocjenjivanja sukladnosti.
Ovlaštenje za provođenje radnji izdavanja potvrda o suklad­nosti daje se za
pojedini građevni proizvod ili skupinu građevnih proizvoda obzirom na tehničku
specifikaciju određenu za taj proizvod ili skupinu proizvoda, te za provođenje
pojedinih radnji u postupku ocjenjivanja sukladnosti građevnih proizvoda za
obavljanje kojih su ispunjeni uvjeti, te za potvrđivanje dokumenata o radnjama
ocjenjivanja sukladnosti koje izdaje strani proizvođač građevnih proizvoda.

Članak 20.

Zahtjev za davanje ovlaštenja podnosi se Ministarstvu.
Zahtjevu za davanje ovlaštenja prilaže se:
– popis u kojemu su navedeni vrsta i opseg poslova i radnji, te građevni
proizvod odnosno skupina građevnih proizvoda za koje se traži izdavanje
ovlaštenja i tehnička specifikacija određe­na za taj proizvod ili skupinu
proizvoda,
– rješenje o upisu i izvod iz sudskog registra,
– dokaz o ispunjavanju uvjeta iz članka 4. odnosno 5. ovoga Pravilnika,
– statut i/ili drugi opći akt iz kojega je vidljivo da je podnositelj zahtjeva
ispunio druge uvjete određene ovim Pravilnikom,
– odluku o imenovanju odgovorne osobe za svaki građevni proizvod odnosno skupinu
građevnih proizvoda za koju se traži davanje ovlaštenja i dokaze da odgovorna
osoba ispunjava propisane uvjete,
– podatke o tehničkoj opremljenosti, osoblju i lokacijama na kojima se obavljaju
poslovi,
– dokaz o osiguranju za štetu koju bi pravna osoba mogla učiniti u obavljanju
radnji za koje se daje ovlaštenje,
– dokaz o podmirenim troškovima postupka davanja ovlaštenja.
Zahtjevu za produženje ovlaštenja prilažu se popisi, isprave i dokazi iz stavka
2. ovoga članka, te dokazi o ispunjavanju uvjeta iz članka 7. i članka 15.
stavka 2. ovoga Pravilnika.
U svrhu utvrđivanja činjenica bitnih za davanje ovlaštenja podnositelj zahtjeva
dužan je na traženje Ministarstva dostaviti i druge isprave i dokaze, te
omogućiti pregled tehničke opreme i lokacija na kojima se obavljaju poslovi.
Dokazom iz stavka 2. podstavka 3. ovoga članka smatra se potvrda o akreditaciji
prema odgovarajućoj hrvatskoj normi uz dodatak specifičnih uvjeta za građevne
proizvode ili skupinu građevnih proizvoda za poslove za koje se traži ovlaštenje
koju je izdalo akreditacijsko tijelo priznato prema posebnom propisu.
Troškove postupka iz stavka 2. podstavka 8. ovoga članka određuje ministar
posebnom odlukom.

Članak 21.

Izreka ovlaštenja obavezno sadrži:
– tvrtku i sjedište osobe kojoj se daje ovlaštenje,
– redni broj iz evidencije ovlaštenih osoba,
– vrstu posla za koji se daje ovlaštenje, radnje u postupku ocjenjivanja
sukladnosti građevnih proizvoda i građevni proizvod ili skupinu građevnih
proizvoda za koji se daje ovlaštenje s naznakom tehničkih specifikacija
određenih za taj građevni proizvod ili skupinu građevnih proizvoda,
– ime i prezime osobe s naznakom građevnog proizvoda ili skupine građevnih
proizvoda i poslova za koje odgovara (odgovorna osoba),
– upozorenje da je ovlaštena osoba dužna trajno ispunjavati uvjete propisane za
dobivanje ovlaštenja, da je poslove za koje je dobila ovlaštenje dužna obavljati
u skladu s važećim propisima i pravilima struke, te da je o svim promjenama koje
mogu utjecati na njenu sposobnost odnosno uvjete za obavljanje poslova dužna bez
odlaganja obavijestiti Ministarstvo i
– rok važenja ovlaštenja.

Članak 22.

U slučaju promjene odgovorne osobe na zahtjev ovlaštene osobe može se izmijeniti
ovlaštenje u dijelu koji se odnosi na odgovornu osobu.
Na postupak izmjene ovlaštenja iz stavka 1. ovoga članka na odgovarajući se
način primjenjuju odredbe ovoga Pravilnika kojima je uređeno davanje ovlaštenja.

Članak 23.

Protiv ovlaštenja i rješenja o izmjeni ovlaštenja, te rješenja kojim se odbija
zahtjev za izdavanje ili izmjenu ovlaštenja žalba nije dopuštena, ali se može
pokrenuti upravni spor.
Podatke iz izreke ovlaštenja i rješenja iz stavka 1. ovoga članka, iz kojih su
razvidne radnje i građevni proizvod odnosno skupina građevnih proizvoda na koje
se ovlaštenje ili rješenje odnose, objavljuju se na web-stranici Ministarstva.

IV. OCJENJIVANJE SUKLADNOSTI I IZDAVANJE ISPRAVA O SUKLADNOSTI GRAĐEVNIH
PROIZVODA

Članak 24.

Poslovi i radnje ocjenjivanja sukladnosti građevnih proizvoda i izdavanja
isprava o sukladnosti građevnih proizvoda obav­ljaju se u skladu sa Zakonom o
građevnim proizvodima i ovim Pravilnikom, tehničkim specifikacijama, odredbama
odgovarajuće norme iz članka 4. odnosno 5. ovoga Pravilnika, te u skladu s
pravilima struke, a dokumentiranje tih poslova i radnji provodi se u skladu s
propisima o uredskom poslovanju.

Članak 25.

U postupku ocjenjivanja sukladnosti građevnog proizvoda provode se radnje
ispitivanja građevnog proizvoda i radnje nadzora proizvodnje građevnih
proizvoda.
Radnje ispitivanja građevnog proizvoda su:
– početno ispitivanje tipa građevnog proizvoda koje provodi proizvođač, odnosno
početnog ispitivanja tipa građevnog proizvoda od strane prav­ne osobe ovlaštene
za ocjenjivanje sukladnosti,
– ispitivanje uzoraka iz proizvodnje prema utvrđenom planu ispitivanja od strane
proizvođača ili pravne osobe ovlaštene za ocjenjivanje sukladnosti, i
– ispitivanje slučajnih uzoraka uzetih iz proizvodnje iz skupine pripremljene za
isporuku, odnosno na tržištu ili na gradilištu iz isporučene skupine od strane
pravne osobe ovlaštene za ocje­njivanje sukladnosti.
Radnje nadzora proizvodnje građevnog proizvoda su:
– stalna tvornička kontrola proizvodnje koju provodi proiz­vođač,
– početni nadzor tvornice i početni nadzor tvorničke kontrole proizvodnje koju
provodi pravna osoba ovlaštena za ocjenjivanje sukladnosti, i
– stalni nadzor, procjena i ocjenjivanje tvorničke kontrole proizvodnje koju
provodi pravna osoba ovlaštena za ocjenjivanje sukladnosti.

Članak 26.

Radnjama ispitivanja građevnih proizvoda utvrđuju se teh­nička svojstva
građevnih proizvoda.
Nadzor proizvodnje građevnih proizvoda provodi se pregledavanjem, nadziranjem i
ocjenjivanjem proizvodnje i stalne tvorničke kontrole proizvodnje.
O provedenim radnjama iz stavka 1. i 2. ovoga članka i rezultatima tih radnji
ovlaštena osoba odnosno proizvođač izdaje odgovarajući dokument i to o:
– radnjama ispitivanja građevnog proizvoda izdaje izvještaj o ispitivanju
građevnog proizvoda,
– provođenju stalnog nadzora, procjeni i ocjenjivanju tvorničke kontrole
proizvodnje izdaje izvještaj o provedenom nadzoru,
– provedenom početnom nadzoru tvornice i početnom nadzoru tvorničke kontrole
proizvodnje izdaje izvještaj o provedenom početnom nadzoru.
Potvrda o tvorničkoj kontroli proizvodnje izdaje se za sustave ocjenjivanja
sukladnosti 2 i 2+, na temelju pozitivnih izvještaja iz stavka 3. podstavka 2.
i/ili 3. ovoga članka.

Članak 27.

Obavljanje poslova izdavanja potvrda o sukladnosti obuhvaća provedbu radnji
ocjenjivanja sukladnosti građevnih proizvoda, vrednovanje i/ili završno
ocjenjivanje rezultata radnji ocjenjivanja sukladnosti (potvrđivanje) i
izdavanje potvrde o sukladnosti.
Vrednovanje i/ili završno ocjenjivanje rezultata radnji ocjenjivanja sukladnosti
provodi se pregledom izvještaja o ispitivanju građevnog proizvoda te pregleda
izvještaja o provedenom nadzoru i o provedenom početnom nadzoru tvorničke
kontrole proizvodnje.
Osoba ovlaštena za izdavanja potvrde o sukladnosti obvezna je vrednovati i
završno ocjenjivati rezultate radnji ocjenjivanja sukladnosti građevnih
proizvoda neovisno o tome je li ih provela sama ili su je provele druge osobe
ovlaštene za provedbu tih radnji.

Članak 28.

U postupku ocjenjivanja sukladnosti građevnog proizvoda moraju se provesti
skupine radnji označene kao sustavi ocjenjivanja sukladnosti 1+, 1, 2+, 2, 3 i 4
određene u tablici koja je prilog 1. i sastav­ni je dio ovoga Pravilnika, i to:
– prije izdavanja potvrde o sukladnosti – skupine radnji označene kao sustavi
ocjenjivanja sukladnosti oznake 1+ i 1;
– prije izdavanja potvrde o tvorničkoj kontroli proizvodnje – skupine radnji
označene kao sustavi ocjenjivanja sukladnosti oznake 2+ i 2;
– prije izdavanja izjave o sukladnosti – skupine radnji označene kao sustavi
ocjenjivanja sukladnosti oznake 1+, 1, 2+, 2, 3 i 4.
Sustavi ocjenjivanja sukladnosti koji se u postupku ocjenjivanja sukladnosti
moraju provesti za pojedini građevni proizvod, odnosno pojedinu skupinu
građevnih proizvoda, prije izdavanja potvrde o sukladnosti i izjave o
sukladnosti, određen je tehničkom specifikacijom.
Ako proizvođač, ovlašteni zastupnik ili uvoznik građevnog proizvoda ne provodi
ili ne provodi u potpunosti radnje u postupku ocjenjivanja sukladnosti određene
tehničkom specifikacijom za sustave ocjenjivanja sukladnosti 3 i 4, Europska
komisija može, u skladu s procedurom određenom Direktivom 89/106/EEZ donijeti
odluku da se za takav građevni proizvod moraju provesti skupine radnji u sustavu
ocjenjivanja sukladnosti 3.

Članak 29.

Potvrdu o sukladnosti izdaje osoba ovlaštena za izdavanje potvrde o sukladnosti
na zahtjev proizvođača, ovlaštenog zastupnika ili uvoznika građevnog proizvoda
ako su provedeni i/ili se provode skupine radnji određene za ocjenjivanje
sukladnosti građevnog proizvoda, za koji se izdaje potvrda o sukladnosti, te ako
je suk­lad­­nost dokazana.
Potvrda o sukladnosti mora biti na hrvatskom jeziku i latinič­nom pismu.
Potvrda o sukladnosti obavezno sadrži:
– tvrtku i sjedište ovlaštene osobe koja je izdala potvrdu o sukladnosti
građevnog proizvoda,
– klasu, urbroj i datum ovlaštenja za obavljanje poslova izdavanja potvrde o
sukladnosti osobe koja je izdala potvrdu o sukladnosti,
– evidencijski broj ovlaštene osobe,
– tvrtku i sjedište, odnosno ime i adresu proizvođača, ovlaštenog zastupnika ili
uvoznika,
– naziv, kratki opis i namjeravanu uporabu građevnog proizvoda,
– oznaku tehničkih specifikacija koje su mjerodavne za ocjenjivanje sukladnosti
građevnog proizvoda,
– oznaku sustava ocjenjivanja sukladnosti koji je proveden ili se provodi,
– evidencijski broj ovlaštene osobe te klasu, urbroj i datum izdavanja
dokumenata o ocjenjivanju sukladnosti temeljem koje se potvrda izdaje,
– klasa, urbroj i datum izdavanja potvrde o sukladnosti i rok njegovog važenja,
– ime i potpis odgovorne osobe ovlaštene za potpisivanje potvrde o sukladnosti.
Potvrdu o sukladnosti trajno čuva osoba koja ju je izdala, te proizvođač,
ovlašteni zastupnik ili uvoznik.

Članak 30.

Proizvođač izdaje izjavu o sukladnosti ako:
– zadovoljava uvje­te iz članka 16. stavka 1. ovoga Pravilnika,
– su provedene i/ili se provode skupine radnji određene za ocjenjivanje
sukladnosti,
– je utvrdio da je sukladnost dokazana.
Ovlašteni zastupnik izdaje izjavu o sukladnosti ako:
– proizvođač kojeg zastupa zadovoljava uvje­te iz članka 16. stavka 1. ovoga
Pravilnika,
– su provedene i/ili se provode skupine radnji određene za ocjenjivanje
sukladnosti,
– je proizvođač utvrdio da je sukladnost dokazana.
Izjava o sukladnosti može se izdati na temelju stranog dokumenta o radnjama
ocjenjivanja sukladnosti građevnog proizvoda ako je taj dokument priznat u
Republici Hrvatskoj.

Članak 31.

Izjavom o sukladnosti proizvođač, ovlašteni zastupnik odnosno uvoznik
potvrđuje da su provedene i/ili da se provode skupine radnji određene za
ocjenjivanje sukladnosti građevnog proizvoda za koji se daje izjava, te da je
dokazana sukladnost građevnih proizvoda s tehničkom specifikacijom.
Izjava o sukladnosti mora biti na hrvatskom jeziku i lati­ničnom pismu.
Izjava o sukladnosti obavezno sadrži:
– tvrtku i sjedište, odnosno ime i adresu proizvođača, ovlaštenog zastupnika ili
uvoznika,
– tvrtku i sjedište, odnosno ime i adresu proizvođača u slučaju da izjavu o
sukladnosti izdaje ovlašteni zastupnik ili uvoznik,
– naziv, kratki opis i namjravanu uporabu građevnog proizvoda,
– izjavu da je građevni proizvod sukladan tehničkoj specifikaciji određenoj za
taj proizvod,
– oznaku tehničkih specifikacija koje su mjerodavne za ocjenjivanje sukladnosti
građevnog proizvoda,
– oznaku sustava ocjenjivanja sukladnosti koji je proveden ili se provodi,
– evidencijski broj ovlaštene osobe te klasu, urbroj i datum izdavanja potvrde o
sukladnosti ili potvrde o tvorničkoj kontroli proizvodnje odnosno dokumenata o
ocjenjivanju sukladnosti temeljem koje se izjava izdaje,
– klasu, urbroj i datum izdavanja izjave,
– ime, svojstvo i potpis osobe koja je ovlaštena za potpisivanje u ime
proizvođača, ovlaštenog zastupnika ili uvoznika građevnog proizvoda.
Izjavu o sukladnosti trajno čuva proizvođač, ovlašteni zastupnik ili uvoznik.

V. OZNAČAVANJE GRAĐEVNIH PROIZVODA

Članak 32.

Građevni proizvodi za čija je tehnička svojstva, na način propisan ovim
Pravilnikom, dokazano da su sukladna svojstvima određenim odgovarajućom
usklađenom europskom tehničkom specifikacijom odnosno s domaćom tehničkom
specifikacijom kojom je prihvaćena odgovarajuća usklađena europska
specifikacija, označavaju se oznakom sukladnosti »CE« određenom prilogom 2. koji
je sastavni dio ovoga Pravilnika na način i sa sadržajem određenim tom
specifikacijom, ako ovim propisom nije drukčije određeno.
Građevni proizvodi za čija je tehnička svojstva dokazano da su sukladna
svojstvima određenim odgovarajućom domaćom tehničkom specifikacijom koja nije
prihvaćena usklađena europska specifikacija, označavaju se oznakom sukladnosti
»C« određenom prilogom 4. koji je sastavni dio ovoga Pravilnika na način i sa
sadržajem određenim tom specifikacijom.
U slučaju da se postupak ocjenjivanja sukladnosti provodi i prema posebnom
propisu, građevni proizvod uz oznaku prema tom posebnom propisu mora biti
dodatno označen u skladu sa stavkom 1. odnosno stavkom 2. ovog članka.
Uz oznake propisane ovim propisom, građevni proizvodi smiju biti označeni i
drugim oznakama, ako se tim oznakama ne dovodi u zabludu osoba koja rabi
proizvod glede njegovih svojstava i načina uporabe.

VI. NADZOR I ODUZIMANJE OVLAŠTENJA

Članak 33.

Nadzor nad ispunjavanjem uvjeta za provedbu radnji ocjenjivanja sukladnosti
građevnih proizvoda i obavljanja poslova izdavanja potvrda o sukladnosti te
radom ovlaštenog tijela i proizvođača s tim u svezi, obavlja Ministarstvo.
Ovlaštena osoba, proizvođač, ovlašteni zastupnik, uvoznik i distributer dužni su
u određenom roku dostaviti podatke koje zatraži Ministarstvo, te omogućiti
državnim službenicima Ministarstva pristup u sve svoje radne prostorije, te
pristup svim podacima koji su u vezi s njegovim radom.

Članak 34.

Ovlaštena osoba dužna je trajno ispunjavati uvjete propisane za dobivanje
ovlaštenja, te ove poslove obavljati u skladu s važećim propisima i pravilima
struke.
Proizvođač je dužan trajno ispunjavati uvjete za obavljanje radnji koje provodi
u postupku ocjenjivanja sukladnosti građev­nog proizvoda.
Ovlaštena osoba dužna je bez posebnog poziva i odgađanja izvijestiti
Ministarstvo o svim promjenama koje mogu utjecati na njenu sposobnost odnosno
uvjete za obavljanje poslova za čije je obavljanje ovlaštena, odnosno koje
obavlja na temelju ovoga Pravilnika, te dostaviti Ministarstvu svaki nalaz o
nadzoru koji je provelo akreditacijsko tijelo ako je ovlaštena osoba
akreditirana, odnosno ako je ovlaštenje dano na temelju potvrde akreditacijskog
tijela.
Proizvođač, ovlašteni zastupnik odnosno uvoznik građevnog proizvoda dužni su
posebnog poziva i odgađanja izvijestiti Ministarstvo o svim promjenama koje mogu
utjecati na sukladnost proizvoda za kojeg su izdali izjavu o sukladnosti.

Članak 35.

Ako Ministarstvo utvrdi da ovlaštena osoba ne ispunjava uvjete ili ne obavlja
poslove koji su uvjet za dobivanje ovlaštenja ili da poslove za čije je
obavljanje ovlaštena na temelju ovoga Pravilnika ne obavlja u skladu s važećim
propisima ili pravilima struke, zaključkom će odrediti rok za ispunjavanje tih
uvjeta, od­nos­no za usklađenje rada s važećim propisima ili pravilima struke.
Do ispunjenja uvjeta odnosno usklađenja rada u smislu stav­ka 1. ovoga članka
ovlaštena osoba ne može obavljati posao za koji je ovlaštena.
Ako ovlaštena osoba ne postupi po zaključku iz stavka 1. ovoga članka ovlaštenje
će se u cijelosti ili djelomično oduzeti rješenjem.

Članak 36.

Isprava o sukladnosti za koju Ministarstvo utvrdi da ju je izdala ovlaštena
osoba, proizvođač, ovlašteni zastupnik odnosno uvoznik, koja ne ispunjava uvjete
za obavljanje radnji koje provodi u postupku ocjenjivanja sukladnosti građevnog
proizvoda, postupku izdavanja potvrde o sukladnosti ili da je izdana na temelju
radnje ili rezultata u tom postupku koji nisu ispravni, točni ili nisu
objektivni, poništit će se rješenjem.

Članak 37.

Rješenje o oduzimanju ovlaštenja i rješenje o poništenju isprave o sukladnosti
donosi ministar po prethodno pribavljenom mišljenju Povjerenstva za građevne
proizvode.
Protiv rješenja iz stavka 1. ovoga članka žalba nije dopuš­tena, ali se može
pokrenuti upravni spor.
Rješenje iz stavka 1. ovoga članka objavljuje se na web-stranicama Ministarstva.

VII. PRIJELAZNE I ZAVRŠNE ODREDBE

Članak 38.

Ministarstvo vodi evidenciju ovlaštenih osoba.
Ministarstvo vodi evidenciju potvrda o sukladnosti i izjava o sukladnosti
izdanih u skladu s ovim Pravilnikom.
Osoba koja je izdala dokument o priznavanju odnosno potvrđivanje stranih
dokumenata o radnjama ocjenjivanja sukladnosti dužna je taj dokument dostaviti
Ministarstvu u roku od 30 dana od dana njegovog izdavanja.

*Uvjeti za davanje ovlaštenja*
Članak 39.

Odgovorna osoba koja nema položeni stručni ispit za obavljanje poslova
graditeljstva dužna je ovaj ispit položiti najkasnije u roku od 12 mjeseci od
dana imenovanja.

Članak 40.

Do 31. prosinca 2009. godine dokazom iz članka 20., stavka 2. podstavka 3. ovoga
Pravilnika smatra se i potvrda da podnositelj zahtjeva ispunjava uvjete određene
hrvatskim normama navedene u tablici koja prilog 1. i/ili tablici koja prilog 2.
i sastavni je dio Pravilnika o ocjenjivanju sukladnosti, isprava o sukladnosti i
označavanju građevnih proizvoda (»Narodne novine« br. 1/05) uz dodatak
specifičnih uvjeta za građevne proizvode ili skupinu građevnih proizvoda za
poslove za koje se traži ovlaštenje koju je izdalo akreditacijsko tijelo
priznato prema posebnom propisu.
Hrvatskim normama iz stavka 1. ovoga članka smatra se i svako novo izdanje norme
navedene u tablici.

*Međunarodni ugovor*
Članak 41.

Ministarstvo u skladu s ugovorom o pristupanja Republike Hrvatske Europskoj
uniji prijavljuje i odjavljuje ovlaš­tenu osobu Europskoj komisiji, te o tome
obavještava ovlaštenu osobu.

Članak 42.

Do stupanja na snagu ugovora iz članka 41. ovoga Pravilnika građevni proizvodi
za čija je tehnička svojstva, na način propisan ovim Pravilnikom, dokazano da su
sukladna svojstvima određenim odgovarajućom domaćom tehničkom specifikacijom
kojom je prihvaćena usklađena europska specifikacija, označavaju se oznakom
sukladnosti određenom prilogom 3. koji je sastavni dio ovoga Pravilnika na način
i sa sadržajem određenim tom specifikacijom.

Članak 43.

Danom stupanja na snagu ovoga Pravilnika prestaje važiti Pravilnik o
ocjenjivanju sukladnosti, ispravama o sukladnosti i označavanju građevnih
proizvoda (»Narodne novine« br. 1/05), osim tablica iz priloga 1. i priloga 2.
toga Pravilnika koje prestaju važiti 31. prosinca 2009. godine.
Povjerenstvo za građevne proizvode imenovano temeljem Pravilnika iz stavka 1.
ovoga članka nastavlja s radom do imenovanja povjerenstva za građevne proizvode
prema članku 18. stavku 2. ovoga Pravilnika.
Isprave o sukladnosti i izdane u skladu s Pravilnikom iz stavka 1. ovoga članka
vrijede do isteka roka valjanosti.
Građevni proizvodi označeni sukladno Pravilniku iz stavka 1. ovoga članka mogu
biti na tržištu i ugrađivati se u građevine najkasnije do 31. prosinca 2009.
godine.

Članak 44.

Ovaj Pravilnik stupa na snagu osmoga dana od dana objave u »Narodnim novinama«
osim članka 28. stavka 3. i članka 32. stavka 1. koji stupa na snagu na dan
prijama Republike Hrvatske u Europsku uniju.

Klasa: 011-02/08-01/1
Urbroj: 531-01-266-08-01
Zagreb, 5. rujna 2008.

Ministrica
**Marina Matulović Dropulić, dipl. ing. arh**., v. r.

**PRILOG 1.**
Tablica skupina radnji koje se provode u pojedinom sustavu ocjenjivanja
sukladnosti

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ISPRAVA O SUKLADNOSTI | **SUSTAV OCJENJIVANJA SUKLADNOSTI** | radnju provodi proizvođač | | | radnju provodi ovlaštena osoba | | | |
| stalna tvornička kontrola proizvodnje | ispitivanje uzoraka iz proizvodnje prema utvrđenom planu ispitivanja | početno ispitivanje tipa građevnog proizvoda | početno ispitivanje tipa građevnog proizvoda | početni nadzor tvornice i početni nadzor tvorničke kontrole proizvodnje | stalni nadzor, procjena i ocjenjivanje tvorničke kontrole proizvodnje | ispitivanje slučajnih uzoraka uzetih iz proizvodnje iz propisanih skupina |
| P + I | 1+ | • | • |  |  | • | • | • |
| 1 | • |  |  | • | • | • |  |
| I | 2+ | • | • | • |  | • a) | • a) |  |
| 2 | • |  | • |  | • a) |  |  |
| 3 | • |  |  | • |  |  |  |
| 4 | • |  | • |  |  |  |  |

P = potvrda o sukladnosti
I = izjava o sukladnosti
• označava radnju koju je obvezan provesti ili provoditi proizvođač odnosno
ovlaštena osoba u pojedinom sustavu ocjenjivanja sukladnosti
a) ovlaštena osoba izdaje potvrdu o tvorničkoj kontroli proizvodnje

**PRILOG 2.**

Oznaka građevnih proizvoda koji odgovaraju uvjetima iz članka 32. stavka 1.
ovoga Pravilnika

|  |
| --- |
| ![](dodatni/377611.gif)  broj prijavljene ovlaštene osobe a) |
| tvrtka odnosno ime proizvođača |
| sjedište odnosno adresa proizvođača |
| zadnje dvije znamenke godine u kojoj je oznaka stavljena na proizvod |
| broj prijavljene ovlaštene osobe a) – CPD – broj isprave o sukladnosti b) |
| oznaka usklađene europske specifikacije građevnog proizvoda |
| naziv građevnog proizvoda |
| proizvođačeva identifikacijska oznaka građevnog proizvoda |
| iskazana obavijest o svojstvima građevnog proizvoda |

*Napomena*: »CE« znak se upisuje bez mreže za konstrukciju
a) broj dodjeljuje Europska komisija, a upisuje se u slučaju da je prijavljena
ovlaštena osoba sudjelovala u postupku ocjenjivanja sukladnosti
b) broj isprave o sukladnosti dan u skladu s ugovorom iz čl. 41. ovoga
Pravilnika

**PRILOG 3.**Oznaka građevnih proizvoda koji odgovaraju uvjetima iz članka 42. ovoga
Pravilnika

|  |
| --- |
| *(ovaj prostor mora ostati prazan*) |
| tvrtka odnosno ime proizvođača |
| sjedište odnosno adresa proizvođača |
| zadnje dvije znamenke godine u kojoj je oznaka stavljena na proizvod |
| evidencijski broj ovlaštene osobe a) – ZGP – klasa, urbroj i datum izdavanja isprave o sukladnosti |
| oznaka domaće tehničke  specifikacije građevnog proizvoda |
| naziv građevnog proizvoda |
| proizvođačeva identifikacijska oznaka građevnog proizvoda |
| iskazana obavijest o svojstvima građevnog proizvoda |

a) evidencijski broj se upisuje u slučaju da je ovlaštena osoba sudjelovala u
postupku ocjenjivanja sukladnosti

**PRILOG 4.**
Oznaka građevnih proizvoda koji odgovaraju uvjetima iz članka 32. stavka 2.

![](dodatni/377612.gif)

*Konstrukcija oznake*

– ukoliko se oznaka sukladnosti smanjuje ili povećava, odnosi dani na priloženom
crtežu moraju se poštivati.
– ukoliko nije propisano posebnim propisom, različiti dijelovi oznake
sukladnosti moraju imati iste vertikalne dimenzije koje ne smiju biti manje od 5
mm.

Pravilnik, NN 103/2008-3136
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)